Hoëveldse kiepersol kan strawwe ryp weerstaan en is uiters droogtebestand. Dit is 'n bladwisselende boom wat aanvanklik vinnig groei, maar lank neem voordat dit 'n kroon vorm. Cussonia paniculata het groot, unieke blougroen, byna grys, blare wat werklik pragtig vertoon in enige tuin. Hoëveldse kiepersol het 'n netjiese regop groeiwyse. Hoewel die boom nie baie groot word nie, het dit 'n baie aggressiewe wortelstelsel. As u 'n klein tuin het, plant Cussonia paniculata in 'n groot houer as fokuspunt. Die boom aard uitstekend in 'n houer en het min versorging nodig.